בית יציב

בית יציב (על שם יצחק יציב) הוא מרכז קהילתי בבאר שבע, השוכן בקמפוס גוסטב לוואן, יחד עם פארק קרסו למדע. בית יציב הוקם בשנת 1953 כאכסניית נוער לצד מרכז לימודי, וכיום מתנהל כקמפוס חינוכי הנותן גם שירותי אירוח. המבנה נמצא בבעלות קרן רש"י ועיריית באר שבע. המוסד כולל בית הארחה, כיתות לימוד וחדרי ישיבות. במרכז מתקיימים ימי עיון וכנסים ויש בו סידורי הסעדה ולינה למשתתפים. 
בית יציב שואף לשרת את האוכלוסייה בארץ במיקוד בדרום ובצפון תוך שהוא מהווה גורם מוביל ומרכזי בבנייה והפעלת תוכניות חינוכיות בתחום המדע והטכנולוגיה ונשען על יכולותיו האנושיים והפיזיים. 
במקום מתקיימים לימודים מטעם האוניברסיטה הפתוחה, השתלמויות מקצועיות של עובדי הוראה, וכן חוגים בנושאים שונים לילדים ולנוער.

העבר של בית יציב

בשנת 1921 היה במקום מחנה אוהלים של חלוצים יהודים. היה זה בתום מלחמת העולם הראשונה בימים של חוסר עבודה. ועד הצירים של ההסתדרות הציונית, בא כוחו של היישוב היהודי בארץ ישראל, זכה במכרז לבניית בתי הקברות הצבאיים בארץ. מטעמו, זכו שלוש קבוצות של חלוצים בעבודת הבנייה של בית הקברות הצבאי הבריטי בבאר שבע. בית הקברות הוא מבין הגדולים מסוגו ונקברו בו 1,250 חללים ( רק עשירית נפלו בעיר, השאר ברחבי הנגב). עבודת הבנייה של החלוצים זכתה לאישור רשמי של ממשלת המנדט:" העבודה בוצעה בידכם בדרך משביע רצון. העבודה בכללותה טובה". עבודת החלוצים הייתה הישג לעבודה העברית.
בשלהי 1953 הוקם בית יציב, בין היוזמים של הקמתו היו אברהם הרצפלד וגרשון אוסטרובסקי שניהל אותו מיום הקמתו במשך עשרות שנים.

חזון בית יציב

קמפוס חינוכי בית יציב  פועל על פי מדיניות מועצת המנהלים של החברה ושואף לשרת את האוכלוסייה בדרום ובצפון, תוך שהוא מהווה גורם מוביל ומרכזי בבניית תוכניות חינוכיות בתחום המדעים, ונשען על משאביו האנושיים והפיזיים.
לנגד עיני חברי מועצת המנהלים של בית יציב עומד חזונה של קרן רש"י השואפת לבניית חברה חזקה וצודקת, החותרת לצמצום פערים חברתיים. להובלת צעירים, דור העתיד, למימוש מלא יכולותיהם ובניית עתידם כאזרחים תורמים בקהילה תוך יצירת מוביליות ושינוי חברתי.
מועצת המנהלים של בית יציב שואפת להקים שותפויות על מנת להעצים תוכניות חינוכיות. 
מועצת המנהלים המשותפת לקרן רש"י, לעריית באר שבע ולמשפחת קרסו פועלת ליצירת תשתית פיזית ואנושית מתקדמת, וזאת על מנת להעניק שירותים ברמה גבוהה לבאי הקמפוס החינוכי ע"ש גוסטב לוואן,

המרכז הארצי להשתלמויות עובדי הוראה במקצועות היהדות, הרוח והחברה

בשנת 1994 בעקבות דו"ח שנהר ודו"ח קרמניצר הוחלט במשרד החינוך להקים שני מרכזים ארציים להשתלמויות מורים. האחד בשלומי לנושאי מדע וטכנולוגיה, והשני בבית יציב בבאר שבע, תוך ניצול התשתית הקיימת, לנושאי יהדות, אזרחות וחברה. 
בית יציב מהווה מאז מרכז להשתלמויות בתנאי פנימיה לציבור מורים המונה כ-120,000 נפש.

תוכנית "מדעדודס"

מדעדודס היא תוכנית ראשונה מסוגה המשלבת את ילדי גן הילדים בחקר מתמשך של העולם בו אנו חיים. מטרתה לעודד את הסקרנות הטבעית של הילדים ולהציג להם כלים לשאילת שאלות, לייצר צורות התבוננות על תופעות שונות בחיי היום-יום ודרכי ניתוח מדעיות, מעבר להקניית ידע ולביסוס תפיסות מדעיות נכונות.
בתוכנית מדעדודס סימנו כמטרה את תחומי הידע בהם נדרש לשלוט ילד בכתה א'-ב' בתחום מדעי כדור הארץ והיקום מתוך מסמך הסטנדרטים של משרד החינוך, בתוספת ציוני דרך נוספים הנלמדים בתוכנית בצורה ספיראלית בהתאם ליכולת הקליטה של הלומד. 
התכנים מועברים באופן חוויתי וכיפי.
התוכנית נכתבה בשיתוף משרד החינוך, אגף החינוך הקדם יסודי בבאר שבע ומרכז המצוינות במדעים בית יציב.

אירוח

בבית יציב קיימים 112 חדרים: 76 חדרים רגילים, ועוד 36 חדרים משופרים. חדרי ההארחה מיועדים בראש ובראשונה לאורחי הפעילות החינוכית במתחם.